После Априлског рата и окупације Југославије, 1941. године, Немци су рударе терали на исцрпљујући рад како би оловом снабдели ратну машину Вермахта. Милун се тада налазио међу групом рудара, која је била под утицајем Народноослободилачког покрета (НОП) и на све начине вршила саботаже у раду за Немце. Августа 1941. године Милун је напустио „Трепчу” и потом прешао у Ибарске руднике, одакле је почетком октобра 1941. године ступио у Баљевачку чету Копаоничког партизанског одреда. Крајем истог месеца кренуо је са четом у ослобођено Ужице, где су се као Шеста ибарска чета, борили против Немаца и четника у одбрани Ужичке републике, током Прве непријатељске офанзиве.